**Генадзь Бураўкін**

**НЕВЫЧЭРПНАСЦЬ**

Пісаць пра вялікага паэта (а якраз такім я даўно ўжо лічу Аркадзя Куляшова) заўсёды боязна. Нават тады, калі ты не толькі напамяць ведаеш яшчэ са школы яго чаканныя радкі, a і карыстаешся рэдкім шчасцем чуць яго вершы задоўга да надрукавання, зблізку бачыць яго хітра прыжмуранае вока і адчуваць на плячы цяпло яго далоні. Боязна, што ты сваім словам не ахопіш усёй той таямніцы і відавочнасці, якая называецца сапраўднай паэзіяй, што ў захапленні і радасці абмінеш нешта вельмі істотнае і непаўторнае. А тут яшчэ навальнічнаю хмараю вісяць над табою тамы мудрых даследаванняў і прывычных акадэмічных фармуліровак. Вытыркнешся залішне – і ўдарыць вогненная маланка навукі…

Восем дзесяткаў кніг. Тытанічная работа думкі, душы, тысячы і тысячы тон здабытай, абмацанай пальцамі, перамытай слоўнай руды!.. Што ж тут дзіўнага, калі самародкі і залацінкі ўбачаны і ўзважаны на чуйных шалях памяці вунь як далёка ад Бесядзі, калі беражна і ўдзячна пакладзены яны ў самы дарагі фонд савецкай паэзіі!..

Кожнаму вучню цяжка вызначаць у сваім настаўніку самае адметнае, самае галоўнае. Усё здаецца важным, усё звініць такой самабытнасцю, што святая разгубленасць не можа ніяк вылавіць з глыбінь пачуцця дакладнае азначэнне. I ўсё ж рызыкну... Для мяне самае дарагое ў Аркадзя Куляшова – невычэрпнасць яго таленту. Не проста шматграннасць, не, а якраз невычэрпнасць.

Паглядзіце, падзівіцеся і парадуйцеся, які ён розны, гэты выдатны майстар. Поўны святла, прастору, трымцення і парывання «Юначы свет», дзе ўсё, як песня жаўранка, напоена пахам і звонам маладой роднай зямлі. I стрыманая, горная сіла «Сцяга брыгады», лірыкі Вялікай Айчыннай вайны – рытм перарывісты і нетаропкі, як дыханне бежанцаў на пыльных дарогах лета 1941 года, як цяжкі крок салдат, нагружаных зброяй і помстай, як мужчынская клятва скрозь сцятыя зубы. А потым чаканныя строфы «Камуністаў» і «Коласа», трыбунная медзь «Слова да Аб’яднаных Нацый» – як ранішні ўпэўнены гул мірнага дня з перастукам сякер і цэглы на новабудоўлях, як пафасная споведзь пераможцы. I – новы час, новы крок: філасафічнасць, «касмічнасць» «Новай кнігі», «Цунамі», дзе ўладнай рукой мастака і мысліцеля суровымі вузламі павязана мінулае, сучаснае і будучае, дзе людское каханне і зямны лёс бяссонна і балюча варочаюцца ў сэрцы, поўным роздуму і трывог за наш дваццаты век. А за імі – спакойная, бытавая, нават наўмысна аб’ектызаваная «Далёка да акіяна», своеасаблівы раман у вершах, сталы і трохі засмучаны пагляд на мінулае, на сябе былога. I – да канца пранізлівы, бескампрамісны да сябе і часу, нервовы, заклапочаны і перабалелы «Варшаўскі шлях» (а трохі раней – «Маналог»). I нізкі вершаў, зусім новых, настолькі выспеленых па думках і майстэрству, што пісаць пра іх прывычнымі пахвальнымі словамі няёмка. Сам Аркадзь Куляшоў некаторыя з іх («Мой новы год», «Запісная кніжка») надзяліў ёмістым народным азначэннем «думы». Думы, дзе перапляліся радасць і гора, шкадаванне і надзея, вясновая ўсмешка і горкі дымок асенніх вогнішчаў.

Дык дзе ж ён, самы «куляшоўскі», гэты розны, такі часам нечаканы Куляшоў? Усюды! Адкрываючы новае ў жыцці, у людскіх душах, ён кожны раз адкрывае новае і ў сабе, у сваім таленце, у сваёй паэзіі. I я ўпэўнены, што ён не раз яшчэ прынясе шчаслівую нечаканку, што з яго мудрай шасцідзесяцігадовай вяршыні відно яму тое, чаго мы не заўважаем, чаму проста не знаходзім слоў.

Дык будзьце ж невычэрпным, дарагі Аркадзь Аляксандравіч!

***Бураўкін, Г. Невычэрпнасць / Г. Бураўкін // Літаратура і мастацтва. – 1974. – 8 лютага. – С. 5.***